কর্মযোগ গভীর ব্যঞ্জনার বিষয়। আবার কাজ না-থাকলে খই ভাজার পরামর্শটিও গুরুত্বপূর্ণ প্রবচন। কিন্তু গরু-গণনাকে কর্মযোগের আওতায় রাখা যাবে, না কি খই ভাজার বিকল্প হিসাবে ধরা হবে, বোঝা কিঞ্চিৎ কঠিন। এই কঠিন বিষয়টির সম্পাদনেই উদ্যোগী বিজেপি-নিয়ন্ত্রিত স্বেচ্ছাসেবী সংগঠন ‘গো-বিকাশ প্রকোষ্ঠ’। সংগঠনটির স্বেচ্ছাসেবার কর্মসূচিতে এবার রাজ্যের গরু-সুমারি। এর আগে সংগঠনটি গো-পূজনের কর্মসূচি নিয়েছিল। বোঝা সহজ যে, সংগঠনটিকে স্বেচ্ছাসেবার কর্মসূচি বাছতে গরু-খোঁজা খুঁজতে হয় না। বিষয়টি গরুজাতির জন্য কতটা আনন্দসূচক, তা জানা না-গেলেও বিজেপি’র জন্য নিঃসন্দেহে সুসমাচার। বলা ভাল, কর্মসূচিটি ভিন্ননামে বিজেপি’রই। কে না জানেন, গেরুয়া-শিবির গরুর রচনা প্রণয়নে সদা সিদ্ধহস্ত ! অস্বীকার করার উপায় নেই যে, এই উদ্যোগ যথেষ্ট অর্থেই ‘সেনসেশনাল’।
‘গরুত্বপূর্ণ’ এই উদ্যোগের প্রেক্ষিতে কিছু জরুরি বিষয় ভাবনার পরিসরে স্বাভাবিকভাবেই চলে আসে। প্রথমেই চিন্তা হয় বিজেপি এবং বিজেপি-নিয়ন্ত্রিত সংগঠনটির ভবিষ্যৎ ভেবে। স্পষ্টত বোঝা যাচ্ছে, এ রাজ্যে বিজেপি’র হাতে কোনও কাজ নেই। সংগঠন বলে কোনও বস্তু আছে বলে গোচর হয় না। কিন্তু গরু বিলক্ষণ গোচর। রাজ্যে গরুর সংখ্যা কম নয়। তাদের গুনতে বেশ শ্রম দিতে হবে। অর্থাৎ, হাতে অন্তত একটি কাজ এল। কাজটি সুমারির। ব্যাঘ্রসুমারি, হাতিসুমারি কিংবা আদমসুমারির মতোই। তবে গরু-গণনার বিষয়টি একটু আলাদা। গরু অতীব পরোপকারী প্রাণী। গরুর প্রায় সমস্ত শারীরবৃত্তীয় কাজকর্মই মানুষের কাজে লাগে। তাই ছাড়া-গরু চোখে পড়ে না। গরু মানুষের পারিবারিক বিষয়ের মধ্যেই পড়ে। অর্থাৎ, গরু-গণনার সঙ্গে সঙ্গে গরুর মালিক গোনার কাজটিও সেরে ফেলা যাবে। চিন্তা সেখানেই ! বিজেপি-লালিত সংগঠনটির প্রকৃত উদ্দেশ্য নিয়েই ভাবনা ! গোমাংস খাওয়া, গো-পাচারের মতো বিষয় নিয়ে বিজেপি’র অত্যুৎসাহী প্রতিবাদের পিছনে কাজ করে সংখ্যালঘু সম্প্রদায়ের প্রতি অসহিষ্ণুতা। পাচারের প্রতিবাদ নিঃসন্দেহে জরুরি। কিন্তু মানুষের স্বাভাবিক খাদ্যাভ্যাসের বিরুদ্ধে নিদান দেওয়া মোটেই কাজের কথা নয়। গরু-গণনার মধ্য দিয়ে বিজেপি সেই অকাজটিই সারতে চাইছে।
সন্দেহ নেই, এই উদ্যোগ রাজ্যে নতুন করে অসন্তোষের আবহ তৈরি করবে। সন্দেহ নেই, এই প্রয়াস সংকীর্ণ রাজনীতিরই পথ। কিন্তু শত নিন্দামন্দ সত্ত্বেও গেরুয়া শিবির সাম্প্রদায়িক রাজনীতির রুগ্‌ণ পথ থেকে কখনও সরে না। পশুপ্রেম সমাজের পক্ষে মঙ্গল। প্রাণিসম্পদ রক্ষা করাও কর্তব্য। কিন্তু সেসব নিয়ে রাজনীতি কাঙ্ক্ষিত নয়। স্বামী বিবেকানন্দের কাছে অর্থসাহায্য চাইতে গিয়েছিল গো-রক্ষা সমিতি। তিনি জানতে চেয়েছিলেন, মধ্য ভারতের দুর্ভিক্ষে এই সমিতি অর্থসাহায্য করেছে কি না। সমিতির প্রচারক জানান, তাঁরা শুধু 
গো-রক্ষার্থেই সমিতি চালান, মানুষের দুর্ভিক্ষ নিয়ে তাঁদের মাথাব্যথা নেই। কারণ হিসাবে প্রচারক আরও বলেন, ‘‘শাস্ত্র বলে, গরু আমাদের মাতা।’’ এর পরে স্বামী বিবেকানন্দের উক্তিটি চিরস্মরণীয়— ‘‘গরু আমাদের যে মা, তা আমি বিলক্ষণ বুঝেছি। তা না-হলে এমন সব কৃতী সন্তান আর কে প্রসব করবেন !’’ মহেশ-সুমারির পাশাপাশি বিজেপি-চালিত সংগঠনটি যদি রাজ্যের গফুরদের অবস্থা নিয়েও একটু চিন্তা করত, মঙ্গল হতো !